Policijas resoriskā pārbaude nav faktiskā rīcība
Valsts policijas amatpersonas rīcība, uzsākot un veicot resorisko pārbaudi, nav vērsta uz galīga rakstura publiski tiesisku seku radīšanu privātpersonai valsts pārvaldes jomā, tāpat arī ar šādu rīcību personai netiek radītas galīga rakstura faktiskas sekas.

[bookmark: _Hlk209787972][1] Senātā saņemta pieteicējas [pers. A] blakus sūdzība par Administratīvās rajona tiesas tiesneša 2026.gada 22.aprīļa lēmumu, ar kuru atteikts pieņemt pieteicējas pieteikumu, pamatojoties uz Administratīvā procesa likuma 191.panta pirmās daļas 1.punktu, jo lieta nav skatāma administratīvā procesa kārtībā.

[2] Pieteicēja vērsusies tiesā ar pieteikumu par Valsts policijas Rīgas reģiona pārvaldes rīcības, 2025.gada 3.septembrī nosūtot no kriminālprocesa izdalītos materiālus turpmākai izskatīšanai Valsts policijas Zemgales reģiona pārvaldei, atzīšanu par prettiesisku un pienākuma noteikšanu Valsts policijai veikt jaunu resorisko pārbaudi.

[3] Tiesneša lēmums pamatots ar to, ka Valsts policijas rīcība, nosūtot no kriminālprocesa izdalītos materiālus citai struktūrvienībai, kā arī rīcība, veicot resorisko pārbaudi, nav uz āru vērsta rīcība un nerada faktiskas sekas individuālai personai. Līdz ar to šādas Valsts policijas iekšējas darbības nav vērtējamas kā faktiskā rīcība Administratīvā procesa likuma izpratnē. Tādēļ atzīstams, ka pieteikums daļā par Valsts policijas Rīgas reģiona pārvaldes rīcību, 2025.gada 3.septembrī nosūtot no kriminālprocesa izdalītos materiālus Valsts policijas Zemgales reģiona pārvaldei, kā arī daļā par pienākuma noteikšanu Valsts policijai veikt jaunu resorisko pārbaudi neatbilst nevienam no Administratīvā procesa likuma 184.pantā minētajiem pieteikuma priekšmetiem.

[4] Par tiesneša lēmumu pieteicēja iesniedza blakus sūdzību, kurā norāda, ka Valsts policijas rīcība, nosūtot no kriminālprocesa izdalītos materiālus citai struktūrvienībai, tieši skāra viņas tiesības un tiesiskās intereses, jo cietušās statusā sniegtā informācija tika izmantota ārpus sākotnējā kriminālprocesa, tādēļ šī rīcība nav uzskatāma tikai par iestādes iekšēju organizatorisku darbību. Prokurora norāde, ka lēmums par materiālu izdalīšanu nav pārbaudāms kriminālprocesā, apstiprina, ka tā tiesiskums vērtējams administratīvā procesa kārtībā, tādēļ tiesai bija jāizvērtē, vai policijas rīcība ir administratīvais akts vai faktiskā rīcība Administratīvā procesa likuma izpratnē. Tiesa kļūdaini secinājusi, ka šī rīcība nav uz āru vērsta un nerada sekas pieteicējai, lai gan materiālu nodošana ietekmēja turpmāko pārbaudi un pieteicējas tiesisko situāciju. Turklāt Senāta judikatūrā noteikts, ka izšķirošas ir darbības sekas privātpersonai, nevis tās organizatoriskā forma. Prasījums uzdot Valsts policijai veikt jaunu resorisko pārbaudi ir vērsts uz efektīvas tiesību aizsardzības nodrošināšanu, jo administratīvā tiesa ir tiesīga pārbaudīt, vai iestāde pārbaudi veikusi objektīvi un tiesiski, pretējā gadījumā tiek pārkāptas Latvijas Republikas Satversmes 92.pantā garantētās tiesības. Turklāt jautājums par policijas rīcības tiesiskumu un prasījumu uzdot veikt jaunu resorisko pārbaudi attiecas uz pieteikuma izskatīšanu pēc būtības, nevis uz pieteicējas tiesībām izteikt attiecīgu prasījumu.

[5] Saskaņā ar Administratīvā procesa likuma 320.1pantu senatoru kolēģija var pieņemt vienbalsīgu lēmumu par atteikšanos izskatīt blakus sūdzību, ja tā ir acīmredzami nepamatota.
Pārbaudījusi pārsūdzēto tiesneša lēmumu, blakus sūdzību un lietas materiālus, senatoru kolēģija atzīst par pareizu tiesneša lēmumā secināto, savukārt pieteicējas blakus sūdzība ir acīmredzami nepamatota.

[6] Valsts policijas Rīgas reģiona pārvalde kriminālprocesa ietvaros izdalīja materiālus par iespējamām prettiesiskām Zemgales apgabaltiesas iecirkņa Nr. 110 zvērināta tiesu izpildītāja darbībām un nosūtīja tos Valsts policijas Zemgales reģiona pārvaldei turpmākai pārbaudei.
Tiesnesis pareizi norādījis, ka Valsts policijas Rīgas reģiona pārvaldes rīcība, nosūtot no kriminālprocesa izdalītos materiālus Valsts policijas Zemgales reģiona pārvaldei, nav vērtējama kā iestādes faktiskā rīcība. Iestādes procesuālas darbības (darbības, kurām trūkst galīga noregulējuma rakstura) nav faktiskā rīcība. Iestādes rīcība, pārsūtot citai iestādei no kriminālprocesa izdalītos materiālus, ir procesuāla darbība, kurai nav galīga noregulējuma rakstura, un tā nevar būt pakļauta izskatīšanai administratīvā procesa kārtībā.

[7] Attiecībā uz pieteicējas blakus sūdzības argumentiem par jaunas resoriskās pārbaudes veikšanu norādāms turpmākais.
Atbilstoši likuma „Par policiju” 14.1panta pirmās daļas 1.punktam un otrajai daļai resoriskā pārbaude ir Valsts policijas veikta faktu pārbaude par iespējamu tiesību normu pārkāpumu atbilstoši iestādes kompetencei un pilnvarām, kas neparedz pielietot administratīvā pārkāpuma procesa vai kriminālprocesa līdzekļus un metodes. Tātad resoriskās pārbaudes mērķis ir ļaut iestādei noskaidrot, vai vispār ir pamats uzsākt administratīvā pārkāpuma procesu vai kriminālprocesu, un resoriskās pārbaudes ietvaros veiktās procesuālās darbības ir vērstas uz šo apstākļu noskaidrošanu.
Resoriskās pārbaudes uzsākšana, lai pārbaudītu, vai pastāv personas iesniegumā norādītie apstākļi par iespējamu likumpārkāpumu (šajā gadījumā – vai pastāv pamats uzsākt kriminālprocesu pret zvērinātu tiesu izpildītāju), acīmredzami atbilst tiesību normās paredzētajam šāda rakstura pārbaudes uzsākšanas pamatam un mērķim. Savukārt Valsts policijas amatpersonas rīcība, uzsākot un veicot resorisko pārbaudi, nav vērsta uz galīga rakstura publiski tiesisku seku radīšanu pieteicējai valsts pārvaldes jomā, tāpat arī ar šādu rīcību pieteicējai netiktu radītas galīga rakstura faktiskas sekas (sk. Senāta 2026.gada 27.marta lēmuma lietā Nr. SKA-547/2026, ECLI:LV:AT:2026:0327.SKA054726.7.L, 6.punkts).
Līdz ar to arī pieteicējas lūgums Valsts policijai par jaunas resoriskās pārbaudes veikšanu nav pakļauts administratīvās tiesas kontrolei, un pirmās instances tiesas tiesnesis pamatoti atteica pieņemt pieteicējas pieteikumu šajā daļā.

Pamatojoties uz Administratīvā procesa likuma 320.1pantu, 324.panta pirmo daļu un 338.panta astoto daļu, senatoru kolēģija

nolēma

atteikt izskatīt [pers. A] blakus sūdzību par Administratīvās rajona tiesas tiesneša 2026.gada 22.aprīļa lēmumu, ar kuru atteikts pieņemt pieteikumu.

Lēmums nav pārsūdzams.

